РЕГЛАМЕНТ (ЕО) № 1164/2008 НА КОМИСИЯТА
от 24 ноември 2008 година
за установяване на правила за управление и разпределение на текстилните квоти, определени за 2009 г. съгласно Регламент (ЕО) № 517/94 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса (1), и по-специално член 17, параграфи 3 и 6 и член 21, параграф 2 от него,
като има предвид, че:
(1)
Регламент (ЕО) № 517/94 установява количествени ограничения за вноса на определени текстилни продукти с произход от определени трети страни, като квотите се разпределят на принципа „първият дошъл се обслужва първи“.
(2)
Съгласно посочения регламент Комисията може, при определени обстоятелства, да използва и други методи на разпределение, като раздели квотите на траншове или запази част от специфично количествено ограничение изключително за заявления, подкрепени с доказателства за резултатите от минало осъществяване на внос.
(3)
Правилата за управление на квотите, определени за 2009 г., следва да бъдат приети преди началото на квотната година, така че да не бъде засегната неоснователно непрекъснатостта на търговския поток.
(4)
Мерките, приети през предходните години, като тези от Регламент (ЕО) № 1402/2007 на Комисията от 28 ноември 2007 г. за установяване на правила за управление и разпределение на текстилни квоти, определени за 2008 г. съгласно Регламент (ЕО) № 517/94 на Съвета (2), се оказаха удовлетворителни и поради това е подходящо да бъдат приети подобни правила за 2009 г.
(5)
За да бъдат удовлетворени максимален брой оператори, е подходящо методът за разпределение „първият дошъл се обслужва първи“ да се направи по-гъвкав, като се определи таван за количествата, които могат да бъдат отпуснати за всеки оператор по този метод.
(6)
За да се гарантира определена степен на непрекъснатост в търговията и ефективно администриране на квотите, на операторите следва да се разреши да подадат първоначалното си заявление за разрешение за внос за 2009 г. за количества, равни на количествата, които са внесли през 2008 г.
(7)
За да се постигне оптимално използване на количествата, на оператор, който е използвал поне половината от разрешеното вече количество, следва да се позволи да кандидатства за ново, при условие че количествата са налични в рамките на квотите.
(8)
С оглед на разумното управление на квотите разрешенията за внос следва да са валидни в продължение на девет месеца от датата на издаване, но най-късно до края на годината. Държавите-членки следва да издават вносни лицензии само след като бъдат уведомени от Комисията, че количествата са налице и ако операторът може да докаже съществуването на договор и да удостовери, при отсъствие на конкретна разпоредба в полза на противното, че не му е издадено разрешение за внос в Общността по настоящия регламент за съответните категории и страни. Компетентните национални органи обаче следва да бъдат упълномощени да продължат, в отговор на заявленията на вносителите, с три месеца и най-късно до 31 март 2010 г. срока на лицензиите, които са били използвани поне наполовина към датата на заявлението.
(9)
Мерките, предвидени в настоящия регламент, са в съответствие със становището на Комитета по текстил, създаден съгласно член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Целта на настоящия регламент е да установи правилата за управление на количествените квоти за внос на някои текстилни продукти, изброени в приложение IV към Регламент (ЕО) № 517/94 за 2009 г.
Член 2
Квотите, посочени в член 1, се разпределят според хронологичния ред на получаване от Комисията на нотификациите от държавите-членки относно заявленията на отделни оператори за количества, които не надвишават максималните количества за оператор, определени в приложение I.
Максималните количества обаче не се прилагат за оператори, които са в състояние да докажат пред компетентните национални органи при подаване на първото си заявление за 2009 г., че по отношение на дадените категории и трети страни са внесли повече от максималните количества, отпуснати за всяка категория съгласно вносните лицензии, които са им издадени за 2008 г.
По отношение на тези оператори компетентните органи могат да разрешат внос, който не превишава количествата, внесени през 2008 г. от дадени трети страни и в дадени категории, при условие че е налице достатъчен обем на квотите.
Член 3
Всеки вносител, който вече е използвал 50 % или повече от количеството, което му е отпуснато съгласно настоящия регламент, може да подаде следващо заявление по отношение на същата категория и страна на произход за количества, които не превишават максималните количества, определени в приложение I.
Член 4
1. Компетентните национални органи, изброени в приложение II, могат, считано от 10,00 часа на 7 януари 2009 г., да уведомят Комисията относно количествата, обхванати от заявленията за издаване на разрешение за внос.
Часът, посочен в първата алинея, следва да се разбира като брюкселско време.
2. Компетентните национални органи издават разрешения само след като бъдат уведомени от Комисията съгласно член 17, параграф 2 от Регламент (ЕО) № 517/94, че заявените количества са налични за внос.
Те издават разрешения само ако операторът:
а)
докаже съществуването на договор относно доставката на стоките; и
б)
удостовери в писмен вид, че по отношение на съответните категории и страни:
i)
не му е издадено разрешение съгласно настоящия регламент; или
ii)
от разрешението, издадено му съгласно настоящия регламент, той е използвал поне 50 %.
3. Разрешенията за внос са валидни девет месеца от датата на издаване, но най-късно до 31 декември 2009 г.
Компетентните национални органи могат обаче по искане на вносителя да предоставят тримесечно продължение за разрешения, по които са използвани поне 50 % към момента на искането. Това продължение при никакви обстоятелства не може да бъде валидно след 31 март 2010 г.
Член 5
Настоящият регламент влиза в сила на 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 ноември 2008 година.